Virallinen lehti nro C 135 , 14/05/1999 s. 0080



KIRJALLINEN KYSYMYS E-2626/98 esittäjä(t): Fernando Fernández Martín (PPE) komissiolle (1. syyskuuta 1998) Aihe: Rahoitustuki AKT-maiden kauppakamareiden liiton hankkeille Useat AKT-maiden kauppakamareiden liiton kansalliset toimijat ovat pyytäneet EU:lta kahden hankkeen rahoitusta maissaan olevien Euroopan komission edustustojen sekä neljännen Lomén sopimuksen 164 artiklan mukaista menettelyä noudattaen Afrikan, Karibian ja Tyynenmeren maiden kaupan foorumina toimivan AKT-maiden kansallisten kauppa-, teollisuus- ja muiden taloudellisten toimijoiden kamareiden liiton kautta. Nämä hankkeet ovat AKT-maiden kauppakamareiden liiton verkostohanke ja kokouksen järjestäminen aiheesta yksityisen sektorin osuus tulevissa EU:n ja AKT-maiden suhteissa. Librevillen julistuksessa, joka hyväksyttiin AKT-maiden valtioiden ja hallitusten päämiesten huippukokouksessa Gabonissa marraskuussa 1997, tunnustetaan institutionaalisten uudistusten tarve ja kannatetaan AKT-maiden ja EU:n välistä kaupan foorumin perustamista, joka edustaisi AKT-maiden yrityksiä ja kaupan instituutioita (32 kohta). Bryselissä maaliskuussa 1997 pidetyssä AKT-maiden ja EU:n yhteisessä edustajakokouksessa hyväksyttiin päätöslauselma (AKT-EU 2082/97/lopull.), jossa pyydettiin komissiolta rahallista tukea kyseisen liiton toiminnan ja palvelujen parantamiseksi. Suullisessa vastauksessaan tässä edustajakokouksessa esitettyyn kysymykseen nro 17 komission jäsen Pinheiro lupautui tukemaan kaikkia liiton aloitteita, joiden tarkoituksena on parantaa AKT-maiden keskinäistä sekä niiden ja EU-maiden välistä kaupan ja teollisuuden kamareiden tiedonvaihtoa. Kolmenkymmenen AKT-EU-yhteistyövuoden aikana komissio ei ole toteuttanut yhtään sellaista yhteistyöhanketta AKT-maiden kauppakamareiden kanssa, joka edistäisi niiden toimimismahdollisuuksia. Tällaisen hankkeen toteuttaminen olisi välttämätöntä AKT-maiden yksityissektorin kehittämiseksi ja kansalaisyhteiskuntien osallistumiseksi yhteistyöpolitiikkaan. Aikooko Euroopan komissio tukea tämän AKT-maiden kansallisten kauppa-, teollisuus- ja muiden taloudellisten toimijoiden kamareiden liittoa välttämättömänä kaupan foorumina sekä noudattaa yhteisen edustajakokouksen päätöslauselmassa (AKT-EU 2082/97/lopull.) asetettuja tavoitteita ja komission jäsen Pinheiron tässä kokouksessa antamaa lupausta vastauksessaan kysymykseen nro 17? Komission jäsenen João de Deus Pinheironkomission puolesta antama vastaus (6. lokakuuta 1998) Komissio on saanut lähiaikoina Afrikan, Karibian ja Tyynenmeren maiden (AKT-maat) kansallisilta tulojen ja menojen hyväksyjiltä useita kirjeitä, joissa pyydetään Lomén yleissopimuksen 164 artiklan nojalla rahoitusta AKT-maiden kauppaa, teollisuutta ja muita taloudellisia toimijoita edustavien kansallisten kauppakamareiden liittoon liittyvää kahta hanketta varten. Hankkeet ovat AKT-maiden kauppakamareiden liiton verkostohanke ja konferenssi, jonka aiheena on yksityisen sektorin asema AKT-maiden ja Euroopan yhteisön tulevissa suhteissa. AKT-maiden ja Euroopan yhteisön tulevia suhteita koskevissa neuvotteluohjeissa korostetaan neljännen Lomén yleissopimuksen jälkeen yksityisen sektorin kehittämiseen myönnettävän tuen suurta merkitystä. Komissio on valmistelemassa AKT-maiden yksityisen sektorin kehittämiseen myönnettävää yhteisön tukea käsittelevää tiedonantoa, jota koskeva keskustelu on tarkoitus käydä syksyllä 1998. Näin ollen vaikuttaa siltä, että liitto on järjestämässä konferenssia juuri oikeaan aikaan, ja komissio olisi hyvin kiinnostunut AKT-maiden yksityistä sektoria edustavien kauppakamareiden esittämistä ajatuksista ja havainnoista ja tarkastelee parhaillaan konferenssin osarahoitusta koskevaa hakemusta. Toisen hankkeen osalta on pantava merkille, että komissio on juuri tarkastelemassa mahdollisuuksia tukea liittoa siten, että sen jäsenten tarpeet otettaisiin tarkoituksenmukaisella tavalla huomioon. Arvoisaa parlamentin jäsentä pyydetään vielä kiinnittämään huomiota palvelujen käyttäjille (AKT-maiden yksityiset yritykset) sekä myös vientijärjestöille ja kauppakamareille suunnattuun EU:n ja AKT-maiden yritysohjelmaan, joka on tarkoitus toteuttaa vuoden 1999 alusta lähtien.